CELEX: 62021TN0690
Language: et
Date: 2021-10-25 00:00:00
Title: Kohtuasi T-690/21: 25. oktoobril 2021 esitatud hagi – LW Capital versus komisjon

20.12.2021   
            
            
               ET
            
            
               Euroopa Liidu Teataja
            
            
               C 513/35
            
         
      25. oktoobril 2021 esitatud hagi – LW Capital versus komisjon
      (Kohtuasi T-690/21)
      (2021/C 513/49)
      Kohtumenetluse keel: saksa
      
         Pooled
      
      
         Hageja: LW Capital (München, Saksamaa) (esindaja: advokaat C. Ziegler)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada osaliselt komisjoni 3. juuni 2021. aasta otsus, mis puudutab riigiabi SA.56826 (2020/N) – Saksamaa – Saksamaa soojuse ja elektrienergia koostootmise seaduse reform 2020 („KWKG“), ning riigiabi SA.53308 (2019/N) Saksamaa – olemasolevate koostootmisjaamade toetamise muutmine 2019 (KWKG § 13) (ELT 2021, C 306, lk-d 1 ja 2 ), niivõrd, kui selles otsuses ei seata kahtluse alla (i) koostootmisel saadud elektri toetamist uutes, ajakohastatud ja täiendavate seadmetega varustatud tõhusates koostootmisjaamades ning (ii) koostootmisel saadud elektri toetamist tõhusates gaasküttel koostootmisjaamade tegevkäitistes kaugküttesektoris;
               
            
                  —
               
               
                  jätta komisjoni kohtukulud tema enda kanda ja mõista talt välja hageja kohtukulud.
               
            
         Väited ja peamised argumendid
      
      Hagi põhjenduseks esitab hageja ühe väite.
      Selle ühe väitega vaidlustab hageja vaidlustatud otsuse „aluslepingute või selle rakendusnormi rikkumise“ tõttu ELTL artikli 263 neljanda lõigu tähenduses koostoimes teise lõiguga. Nimetatud rikkumine seisneb selles, et komisjon oleks pidanud kahtlema Saksamaa poolt ette pandud KWKG 2020 riigiabi regulatsiooni kokkusobivuses ja oleks seetõttu pidanud alustama ametlikku uurimist ELTL artikli 108 lõike 2 tähenduses. Kuna komisjon aga seda ei teinud, rikkus ta hageja menetluslikke õigusi.
      Hageja väidab, et rikutud on ELTL artikli 108 lõikest 2 tulenevaid menetluslikke õigusi koostoimes ELTL artikli 107 lõike 3 punktiga c ning diskrimineerimiskeelu, proportsionaalsuse ja õiguspärase ootuse põhimõtteid, samuti on tõendeid vääralt hinnatud.